በኃይልና በጉልበት፣ በአመፅና በሁከት ሰላምን አናገኘውም – ጠ/ሚ ዐቢይ አሕመድ
ጠቅላይ ሚኒስትር ዶክተር ዐቢይ አህመድ በፍትሕና በምህረት አውድ ውለን ካልሆነ በቀር በኃይልና በጉልበት በአመፅና በሁከት ሰላምን ብንፈልገው አናገኘውም ሲሉ ተናገሩ፡፡“በጦርነትና ግጭት ውስጥ ስንመላለስ የምንቀማው ክብር ሕይወታችንን፣ አካላችንን፣ በድካም ያፈራነውን ሀብትና ንብረት ብቻ ሳይሆን ታላቁን የሕሊና ሰላማችንንም ነው የምናጣው ብለዋል፡፡”ጠቅላይ ሚኒስትር ዶክተር ዐቢይ አህመድ በአረንጓዴ አሻራ ቀን በወላይታ ሶዶ ችግኝ ተክለዋል።በችግኝ ተከላ መርሃ ግብሩ ላይ የሰላም ሚኒስትሯ ወይዘሮ ሙፈሪያት ካሚል እና አምባሳደር ተሾመ ቶጋን ጨምሮ፥ የክልሉ ከፍተኛ ባለስልጣናትና የዞኑ አመራሮች እንዲሁም የአካባቢው ነዋሪዎች ተገኝተዋል።ጠቅላይ ሚኒስትሩ በዚህ ወቅት ባደረጉት ንግግር የወላይታ ህዝብ የአላማ ፅናት፣ አኩሪ ባህልና ታሪክ ያለው ህዝብ መሆኑን ገልጸዋል።ጠቅላይ ሚኒስትሩ የወላይታ ህዝብ የሚተክለው ችግኝ ሰኔ 16 ቀን 2010 ዓ.ም በተጠራው የድጋፍ ሰልፍ ላይ 
በተፈጸመው የቦምብ ጥቃት ህይዎቱ ላለፈውና የአካባቢው ተወላጅ ለሆነው ዮሴፍ አያሌው መታሰቢያ ይሆናል ብለዋል።የወላይታ ህዝብ ከእርቅ፣ ሽምግልና እና ዳኝነት ጋር በተያያዘ አኩሪ ባህል እንዳለውም ጠቅላይ ሚኒስትሩ በንግግራቸው አንስተዋል።ወጣቱ ትውልድ ይህን አኩሪ ባህል ማስቀጠል ይገባዋልም ነው ያሉት።ህዝቡ በሄደበት አካባቢ በፍቅር በመኖር እንደሚታወቅ ጠቅሰው፥ ይህን የአብሮነት እሴት ማጠናከር እንደሚገባ ገልጸዋል።መላው ህብረተሰብም የተከለው ችግኝ ይፀድቅ ዘንድ መንከባከብና መጠበቅ እንደሚገባውም አስረድተዋል።በሶዶ ከተማ ስምንት ችግኝ መትከያ ቦታዎች የተለዩ ሲሆን፥ ጠቅላይ ሚኒስትሩ በአንደኛው በመገኘት ችግኝ ተክለዋል።በዛሬው እለት በመላ ኢትዮጵያ 200 ሚሊየን ችግኞችን በአንድ ቀን በመትከል በዓለም የክብር መዝገብ ላይ ለመስፈር እየተደረገ ባለው ዘመቻ ኢትዮጵያ በሕንድ ተይዞ የነበረውን ክብረወሰን ተረክባለች፡፡ 